
Προτεραιότητα ήπια μετακίνηση με λιγότερα τροχαία 
Η ήπια μετακίνηση στις πόλεις συμβάλει στη βελτίωση της ποιότητας του αέρα, τη μείωση του άγχους και της απώλειας χρόνου, αυξάνει την επικοινωνία και την κοινωνικότητα, συμβάλει στη μείωση των αερίων του θερμοκηπίου.
Με την ευκαιρία της φετινής Εβδομάδας Βιώσιμης Κινητικότητας ο Σύνδεσμος των Περιβαλλοντικών Οργανώσεων της Ευρύτερης Περιοχής Πάτρας (ΣΠΟΕΠΠ) επαναλαμβά- νει, για μια ακόμη φορά την έκκλησή του σε αρχές και πολίτες για διευκόλυνση της ποδηλασίας και της πεζοπορίας, προτεραιότητα στα μέσα μαζικής μεταφοράς και συστηματική προσπάθεια για περιορισμό της χρήσης ιδιωτικού αυτοκινήτου.
Πολύ σημαντική είναι η συμβολή της ήπιας μετακίνησης και στη μείωση της μάστιγας των τροχαίων ατυχημάτων, που προκαλούν τεράστιο κοινωνικό κόστος και οδύνη, στον περιορισμό των οποίων επιθυμούμε να επικεντρώσουμε τη φετινή κοινή μας τοποθέτηση.
Σύμφωνα με τα στοιχεία της ΕΛΑΣ και της ΕΛΣΤΑΤ, που κατατέθηκαν στην αρμόδια επιτροπή της Βουλής, από το 2000 έως το 2015, σε 245.404 τροχαία συμβάντα καταγράφηκαν 22.397 νεκροί, 32.555 βαριά τραυματίες και ανάπηροι και 277.967 ελαφρά τραυματίες. Υπάρχει βεβαίως μια θετική τάση μείωσης των νεκρών από τροχαία από περίπου 6 ανά ημέρα πριν το 2000 σε 2 με 2,3 τα τελευταία 2-3 χρόνια, αλλά δεν αποτελεί λόγο επανάπαυσης.
Μπορούμε και πρέπει:
-να διαθέσουμε επαρκείς πόρους και στήριξη στην Τροχαία για να αυξήσει τις δυνατότητές της
-να συζητήσουμε σοβαρά, όπως έχουν κάνει άλλες προηγμένες κοινωνίες, τη μείωση του ορίου ταχύτητας στις πυκνοκατοικημένες περιοχές.
-να ενημερώνουμε συστηματικά και ΜΟΝΙΜΑ το κοινό και ιδίως τους νέους για την ανάγκη ήπιας οδήγησης και υπεύθυνης γενικότερης οδικής συμπεριφοράς.
-να αξιολογήσουμε καλύτερα τα διαθέσιμα στοιχεία ώστε “παγίδες’’ που επανειλημμένα προκαλούν ατυχήματα να αντιμετωπίζονται γρήγορα.
Η ήπια και βιώσιμη μετακίνηση και η υπεύθυνη οδική συμπεριφορά είναι αξίες που πρέπει να θέσουμε σε προτεραιότητα για λόγους υγείας, περιβάλλοντος αλλά και αποτροπής άδικης απώλειας ανθρώπινων ζωών. 
Είναι ένα στοίχημα που πρέπει να κερδίσουμε.
Οι περιβαλλοντικές και κοινωνικές οργανώσεις:

Οικολογική Κίνηση Πάτρας 2610.321010 (7–9μμ), www.oikipa.gr, Σύλλογος Προστασίας Υγείας κ’ Περιβάλλοντος περιοχής Κέντρου Υγείας Χαλανδρίτσας 2610.271500 (9-12πμ), www.sylpyp.gr, ΚΟΙΝΟ_ΤΟΠΙΑ, 2615.002009 www.koinotopia.gr, Σύλλογος Προστασίας Περιβάλλοντος Ρίου, Κίνηση ΠΡΟΤΑΣΗ 2610.451790 www.protasi.org.gr
